Alls eru 46 umboð sem selja rafmagnsbíla frá BMW í Japan . Þessir bílar hafa notið nokkurra vinsælda í Evrópu og Bandaríkjunum en BMW vill reyna að auka markaðshlutdeild sína í Japan og hefur því brugðið á það ráð að auglýsa bílana til sölu á vefsíðunni Amazon . Tvær gerðir eru auglýstar til sölu á vefsíðunni en það eru BMW i 3 sem kemst 219 kílómetra á einni rafmagnshleðslu og i 3 Range Extender sem dregur 300 kílómetra . Þeir viðskiptavinir Amazon sem eru vanir að klára kaupin með einum smelli verða hins vegar fyrir vonbrigðum því þegar bíllinn er kominn í „ innkaupakörfuna " þurfa þeir að bíða eftir símtali frá BMW . Framleiðandinn þarf að fá staðfestingu á því að kaupandinn hafi bílastæði fyrir nýja bílinn og aðgang að hleðslu . Greint er frá þessu á vefsíðunni japantoday.com .